Mann omkom etter fallskjermulykke i Skien
Mannen skal ha gått i bakken fra cirka 100 meters høyde, meldte operasjonsleder Aadne Røilid ved Telemark politidistrikt ved 18-tiden. Klokken 20.26 meldte politiet at mannen var død. - Fallskjermen skal ha tvinnet seg og gått i spinn, nedover mot bakken, opplyste Røilid i politiets logg.Ifølge politiet er mannen en erfaren fallskjermhopper, og har pådratt seg alvorlige skader. - Det ble opplyst at hovedskjerm ble koblet fra og reserveskjerm utløst. Dette var nær bakken, opplyser operasjonslederen. Telemarksavisa meldte ved 18-tiden at det ble gitt livreddende behandling på stedet, før han ble kjørt til akuttmottaket på Sykehuset Telemark, som ligger i kort avstand fra flyplassen. Redningsmannskaper, inkludert luftambulanse var på stedet, som er base for Grenland fallskjermklubb. Medlemmer av klubben har i kveld samlet seg i lokalene på flyplassen.Fagsjef for fallskjerm i Norges Luftsportsforbund, Jan Erik Wang, ble raskt varslet om ulykken og har vært i kontakt med politiet. Etter rapportene derfra var han forberedt på at det kunne ende fatalt. - Det er ille hver gang vi opplever en dødsulykke, som er det vi jobber for å unngå i det lengste, sier han til VG rett etter at dødsbudskapet forelå. Det er den fjerde alvorlige ulykken han som fagsjef har måttet håndtere de siste par årene. Wang beskriver sporten som trygg, men likevel er det en risikosport. - Vi har fortsatt en god internasjonal statistikk, og hadde sju år uten dødsfall mellom 2004 og 2011, sier han. - Vi har et sikkerhetssystem som er bra og godkjent av Luftfartstilsynet. Risikoen er håndterbar, men det gjelder jo også bilkjøring. Vi kommer aldri utenom at det er en risiko forbundet med fallskjermhopping, men så langt det kan være trygt, er det trygt, sier han.
En erfaren fallskjermhopper i 40-årene døde fredag kveld etter en ulykke på Skien Lufthavn Geiteryggen.